ZAXIRALARNI ShAKLLANTIRISh UChUN ZARUR BO‘LGAN OZIQ-OVQAT TOVARLARINI SOTISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Vazirlar Mahkamasining “Davlat daromadiga o‘tkaziladigan mol-mulkni olib qo‘yish, sotish yoki yo‘q qilib tashlash tartibi to‘g‘risidagi nizomni tasdiqlash haqida” 2004-yil 25-martdagi 140-son qaroriga (O‘zbekiston Respublikasi qonun hujjatlari to‘plami, 2004-y., 12-son, 144-modda) muvofiq O‘zbekiston Respublikasi Adliya vazirligi, Davlat bojxona qo‘mitasi va Iqtisodiyot vazirligi qaror qiladi:
 1. Zaxiralarni shakllantirish uchun zarur bo‘lgan oziq-ovqat tovarlarini sotish tartibi to‘g‘risidagi nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatiga olingan kundan boshlab o‘n kun o‘tgach kuchga kiradi.
 Ushbu Nizom O‘zbekiston Respublikasi Vazirlar Mahkamasining “Davlat daromadiga o‘tkaziladigan mol-mulkni olib qo‘yish, sotish yoki yo‘q qilib tashlash tartibi to‘g‘risidagi nizomni tasdiqlash haqida” 2004-yil 25-martdagi 140-son qaroriga (O‘zbekiston Respublikasi qonun hujjatlari to‘plami, 2004-y., 12-son, 144-modda) muvofiq zaxiralarni shakllantirish uchun zarur bo‘lgan va davlat daromadiga o‘tkaziladigan oziq-ovqat tovarlarini sotish mexanizmini belgilaydi.
 1. Zaxiralarni shakllantirish uchun zarur bo‘lgan va davlat daromadiga o‘tkaziladigan oziq-ovqat tovarlari (bundan buyon matnda oziq-ovqat tovarlari deb yuritiladi) pulli asosda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga beriladi hamda savdo tashkilotlarining ixtisoslashtirilgan omborxonalarida saqlanadi. Ushbu tovarlar faqat Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari qaroriga ko‘ra sotiladi.
 Olingan oziq-ovqat tovarlaridan savdo chegirmasini chiqarib tashlagan holda tushgan to‘lov Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining budjetdan tashqari manbai hisobidan amalga oshiriladi. Pul mablag‘lari sud ijrochilarining tegishli bo‘limlaridagi maxsus hisob raqamiga oziq-ovqat tovarlari savdo tashkilotlari tomonidan olingan kundan boshlab o‘n kundan kechiktirmay ijro hujjatining tartib raqami va sanasi ko‘rsatilgan holda o‘tkaziladi. 
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari har oyda, mazkur Nizomning ilovasida keltirilgan ro‘yxatdan kelib chiqib, Sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamentining hududiy boshqarmalariga yuboriladigan oziq-ovqat tovarlari nomenklaturasini tasdiqlaydi.
 3. Oziq-ovqat tovarlarini sotish bilan faqat Sud qarorlarini ijro etish, sudlar faoliyatini moddiy-texnika jihatidan va moliyaviy ta’minlash departamentining hududiy boshqarmalari bilan oziq-ovqatni sotish bo‘yicha xizmatlar ko‘rsatish shartnomalarini tuzgan Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari qarori bilan tanlov asosida belgilangan savdo tashkilotlari shug‘ullanadi.
 4. Savdo tashkilotlari tomonidan oziq-ovqat tovarlarini sotish tovarlarning saqlanish muddatlaridan va bozordagi ehtiyojdan kelib chiqqan holda amalga oshiriladi.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari qarorlari narxlarning asossiz o‘sishini oldini olish, shuningdek aholini vujudga kelayotgan (o‘sayotgan) iste’molini qoniqtirish maqsadida oziq-ovqat bozorlarida (dehqon bozorlarida) oziq-ovqatning asosiy turlariga shakllanadigan chakana narxlarni o‘rganish va tahlili asosida qabul qilinadi.
 5. Tez buziladigan oziq-ovqat tovarlarini sotish O‘zbekiston Respublikasi Vazirlar Mahkamasining 2004-yil 25-martdagi 140-son qarori bilan tasdiqlangan Davlat daromadiga o‘tkaziladigan mol-mulkni olib qo‘yish, sotish yoki yo‘q qilib tashlash tartibi to‘g‘risidagi nizomning (O‘zbekiston Respublikasi Qonun hujjatlari to‘plami, 2004-y., 12-son, 144-modda) 38-bandi bilan belgilangan tartibga muvofiq amalga oshiriladi.
 6. Oziq-ovqat tovarlari ijro ishini yurituvchi sud ijrochilari tomonidan ixtisoslashtirilgan omborxonalarga Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari vakillari ishtirokida qabul qilish-topshirish dalolatnomasi asosida ilova qilinadigan yukxati bilan birgalikda saqlash uchun topshiriladi.
 7. Oziq-ovqat tovarlari ro‘yxatga olish dalolatnomasida yoki qabul qilish-topshirish dalolatnomasida nazarda tutilgan tartib raqamlari, shuningdek qonun hujjatlariga muvofiq boshqa ma’lumotlar ko‘rsatilgan holda muvofiqlik sertifikatlari (majburiy sertifikatlanishi shart bo‘lgan tovarlar bo‘yicha) va savdo tashkilotining tovar yorliqlari bilan ta’minlanishi kerak.
 8. Oziq-ovqat tovarlari tegishli mahsulot turiga qarab normativ hujjatlar talablariga muvofiq saqlanishi lozim.
 9. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari saqlash uchun topshirilgan oziq-ovqat tovarlarining hajmini qabul qilish-topshirish dalolatnomasi asosida ko‘rib chiqadi. Ko‘rib chiqish natijasiga ko‘ra hamda tovarlarning saqlanish muddatlaridan va bozordagi ehtiyojdan kelib chiqib, oziq-ovqat tovarlarini sotish to‘g‘risida qaror qabul qilinadi.
 10. Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari tomonidan oziq-ovqat tovarlarini sotish to‘g‘risida qaror qabul qilingandan so‘ng mazkur qarorning nusxasi bunday tovarlar saqlanishi uchun topshirilgan tegishli savdo tashkilotiga ijro uchun yuboriladi.
 11. Oziq-ovqat tovarlarini sotish O‘zbekiston Respublikasi Vazirlar Mahkamasining 2003-yil 13-fevraldagi 75-son qarori (O‘zbekiston Respublikasi qonun hujjatlari to‘plami, 2003-y., 3-son, 27-modda) bilan tasdiqlangan O‘zbekiston Respublikasida chakana savdo qoidalariga muvofiq amalga oshiriladi.
 12. Oziq-ovqat tovarlari sotilishidan tushadigan tushim savdo tashkilotlari tomonidan uch kun muddat ichida Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining maxsus hisob raqamiga savdo chegirmasini chiqarib tashlagan holda o‘tkaziladi.
 Tushgan summani o‘tkazish muddati kechiktirilgan taqdirda savdo tashkiloti kechiktirilgan har bir kun uchun to‘lanadigan summaning 0,5 foizi miqdorida davlat budjeti daromadiga penya to‘laydi.
 13. Oziq-ovqat tovarlarini sotadigan savdo tashkilotlari har oyning 10 sanasigacha Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga sotish uchun olingan oziq-ovqat tovarlarining miqdori (hajmi), narxi va qoldig‘i ko‘rsatilgan oziq-ovqat tovarlarining sotilishi holati to‘g‘risidagi ma’lumotni berib boradi.
 14. Mazkur Nizom talablarini buzganlikda aybdor bo‘lgan shaxslar qonun hujjatlarida belgilangan tartibda javobgar bo‘ladilar.
 15. Ushbu Nizom O‘zbekiston Respublikasi Moliya vazirligi va Davlat mulki qo‘mitasi bilan kelishilgan.
 1. Go‘sht
 2. Shakar
 3. Un
 4. Krupa, shu jumladan guruch
 5. Makaron mahsulotlari
 6. O‘simlik yog‘i
 7. Choy
 8. Hayvon yog‘i
 9. Margarin
 10. Bolalar va parhez taomi